L’Entitat Cultural Valenciana El Piló entrega els XXXVII Premis Literaris i d’Investigació 2025
2025-07-24

La sala polivalent del Centre Cultural Tívoli ha sigut testimoni del lliurament dels XXXVII Premis Literaris i d’Investigació El Piló en llengua valenciana, uns premis atorgats per l’Entitat Cultural Valenciana El Piló de Burjassot que, un any més, ha comptat amb el suport i la col·laboració de la Regidoria de Cultura i Joventut, dirigida per Javier Naharros.

En l’acte es van entregar els premis corresponents a les modalitats de Poesia, Assaig i Novel·la i, com és tradició en esta vetlada, també es va celebrar el tradicional concurs de microrelats en llengua valenciana redactats i llegits pels assistents participants.

A continuació, Óscar Rueda, representant a l’Editorial l’Oronella, va fer la presentació de la novel·la Seré Breu, guanyadora de l’edició de l’any passat, l’autor de la qual és Josué Damià Ferrer i Ortells.

Seguidament, es va fer lliurament dels guardons als autors dels tres millors microrelats, que d’acord amb les votacions rebudes van ser per a Miquelo García Maldonado, primer premi; Josué Damià Ferrer i Ortells, segon premi i Pau Giner Bayarri, com a tercer guanyador.

Finalment, es va tancar la nit amb el lliurament dels premis d’enguany. El V Premi Josep Melià de Poesia, dotat amb 300€ i piló de bronze, ha recaigut en l’obra titulada, Els Siges, el silenci de les pedres, de Joan Josep Serra i Martí. Esta obra ha sigut la triada pel jurat, compost per Vicent Ramón Gil i Andreu, Miquelo Garcia i Maldonado, i Antoni Ruiz i Negre.

Per part seua, el VII Premi Joan Costa d’Assaig, dotat amb 500€ i piló de bronze, ha sigut per a l’obra La consagració de l’Himne, 1925. D’Himne de l’Exposicio a Himne Regional, de la qual és autor Juli Moreno i Moreno. En este cas, el jurat que ha atorgat el premi ha estat compost per Pau Giner i Bayarri, Josep Peiró i Bertomeu, vicepresident i secretari respectivament de Convenció Valencianista, Davit Marchuet i Màs, i Vicent Ramón Gil i Andreu, en representació de l’Entitat Cultural Valenciana El Piló.

El XXIV Premi Federic Feases de Novel·la, dotat amb 1.800€, publicació de l’obra premiada i figura en bronze de J. Chornet, va ser per a Josué Damià Ferrer i Ortells amb l’obra titulada Terra dos. El jurat que va atorgar el premi va estar compost per Jesús Moya i Casado, Davit Marchuet i Màs, Antoni Ruiz i Negre, Vicent Sanz i Sancho i Josep Barat i Blasco.